దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
ఆ పొరపాటు ఏడుగురి ఆశలను గల్లంతు చేసింది..
భారత క్రికెట్ కంట్రోల్ బోర్డ్ (బిసిసిఐ) చేసిన ఆ పొరపాటు ఏడుగురు యువ క్రికెటర్ల ఆశలను అడియాశలపాలు చేసింది
TNN | Updated:
Dec 2, 2016, 05:47PM IST
భారత క్రికెట్ కంట్రోల్ బోర్డ్ (బిసిసిఐ) చేసిన ఆ పొరపాటు ఏడుగురు యువ క్రికెటర్ల ఆశలను అడియాశలపాలు చేసింది. దేశం తరఫున ఆడే అవకాశాన్ని వారు పొందినట్లే పొంది చిట్టచివరి క్షణంలో పోగొట్టుకున్నారు. శ్రీలంకలో జరగాల్సిన యూత్ ఏషియా కప్ లో భారత్ తరఫున పాల్గొనే 15 సభ్యుల జట్టును బీసీసీఐ సెలక్షన్ కమిటీ కొద్ది రోజుల క్రితం ఆర్బాటంగా విడుదల చేసింది.
ఆసియా క్రికెట్ కౌన్సిల్ నిబంధనల ప్రకారం ఈ టోర్నమెంట్లో పాల్గొనే ఆటగాళ్లు 1-9-1998 తరువాత జన్మించి ఉండాలి. కానీ, దాన్ని బీసీసీఐ సెలక్షన్ కమిటీ తప్పుగా 1997 అని అర్ధం చేసుకుని ఆ మేరకు క్రికెటర్లను ఎంపిక చేసి వారికి శిక్షణ కూడా పూర్తిచేసింది. టీముకు ఎంపికైన ఆటగాళ్లంతా తాము దేశం తరఫున ఆడనున్నామని సగర్వంగా అందరికీ చాటి చెప్పుకున్నారు. వారి కుటుంబాలు తమ బిడ్డలను చూసి పొంగిపోయాయి. శ్రీలంకకు వెళ్లేందుకు అవసరమైన వీసాలు, పాస్ పోర్టులు కూడా వారు సమకూర్చుకుని ఇక విమానం ఎక్కేయడమే ఆలస్యం అన్నట్లుగా అన్ని ఏర్పాట్లు చేసుకున్నారు. కానీ, చివరి క్షణాల్లో తన తప్పును తెలుసుకున్న బీసీసీఐ కనీసం ఎటువంటి విచారాన్ని కూడా వ్యక్తం చేయకుండా జరిగిన పొరపాటును ఒక ప్రెస్ నోటుతో సరిపుచ్చేసింది. పదిహేను మంది సభ్యుల టీములో ఏకంగా ఏడుగురిని వేరేవారితో భర్తీ చేయడంతో పాపం ఆ యువ ఆటగాళ్ల ముఖంలో నెత్తురు చుక్కలేకుండా పోయింది. ఇది ఒక రకంగా క్రీడాకారుల జీవితాలతో ఆడుకోవడమేనని ఒక విశ్లేషకుడు అభిప్రాయపడ్డారు. బీసీసీఐ లాంటి ప్రపంచపు అతిపెద్ద క్రీడా సంస్థ స్థాయికి ఈ తరహా చర్యలు సరితూగవన్నారు. ఇది ఆ సంస్థపై ప్రజలకు తప్పుడు సంకేతాలను పంపుతుందని చెప్పారు.